Nyheder: 14.000 passagerer kører med Letbanen hver dag - Eurodrivers
Da der er stor interesse for passagertallene, har Midttrafik estimeret et samlet passagertal for de dele af Letbanens strækning, der er i drift på nuværende tidspunkt. Vurderingen er baseret på opregning af brugen af rejsekort på Letbanen og de tællinger, der hidtil er gennemført. Midttrafik vurderer, at metoden kan bruges til at give et overordnet billede af udviklingen, da brugen af rejsekort har været relativ stabil i perioden
Midttrafik har med udgangspunkt heri beregnet, at der i gennemsnit var godt 14.000 påstigere på en hverdag i fjerde kvartal i 2018 i forhold til tællingen i april måned 2018.
Væksten er kommet efter åbningen på strækningen mod Odder i slutningen af august 2018. Til sammenligning var der tidligere knap 4.000 påstigere på en hverdag, da der var togdrift på Odderbanen. Stigningen indikerer derfor, at passagererne i stort omfang er vendt tilbage til strækningen mod Odder. Herudover er der en stigning på 1.500 - 2.000 påstigere på den samlede letbanestrækning siden april.
Grenaa-strækning vil skabe nyt passager-spring
Det næste spring i passagertallet må forventes, når strækningen mod Grenaa sættes i drift.
Når Letbanen åbner mod Grenaa, vil der i øvrigt ske følgende forøgelse af driften på Letbanen:
•Frekvensen på strækningen Aarhus – Mårslet bliver øget til 15 minutters drift i dagtimerne
•Letbanen åbner på strækningen Skejby – Lisbjerg – Lystrup
•På den indre strækning i Aarhus øges frekvensen fra 6 – 8 tog i timen i dagtimerne på hverdage
Der foreligger ikke nogen prognose for effekten på passagertallet heraf. Grenaabanen havde cirka 4.500 passagerer på en hverdag, da der var togdrift.
417,803 Unikke besøg